La Via Verda Carcaixent-Dénia veurà la llum quan hi haja un nou Govern Central
03 de Octubre de 2016

Carcaixent

La regidora de Medi Ambient, Paula Lozano, va participar el divendres en la reunió entre una delegació de la comarca i la directora general de Desenvolupament Rural i Política Forestal del Ministeri d'Agricultura, Alimentació i Medi Ambient, Begoña Nieto Gilarte, per tal d'impulsar l'execució del projecte per a la recuperació del primer tram del camí pel qual circulava l'antiga via fèrria Carcaixent-Dénia.

Després d'haver culminat tots els requisits administratius i haver estat declarat d'interés general en 2015, en estos moments s'està a l'espera que s'inicien els treballs per part del Ministeri, circumstància que encara no s'ha produït, segons se'ls va comunicar als participants a la reunió, per manca de disponibilitat pressupostària. No obstant, se’ls va assegurar que el projecte veurà la llum quan es desbloquege la situació política i es forme govern.

L'expedició comarcal va estar encapçalada pel president de la Mancomunitat, Txema Peláez, qui al final de la reunió es mostrava esperançat que el Ministeri, per fi, fera realitat "un projecte que està presentat per al seu finançament a través del programa estatal de Vies Verdes des de l'any 2011, data des de la qual s'han succeït múltiples reunions amb representants del Ministeri, i que culminà al maig del passat any 2015 amb la declaració d'interés general del projecte i la seua inclusió en la planificació de les actuacions del Ministeri dins del pla director i estratègic de camins naturals".

Per la seua part, Paula Lozano també va manifestar la seua satisfacció pel resultat  de la reunió amb la directora general, ja que la creació de la línia verda suposaria un important impacte per al desenvolupament turístic de Carcaixent i la comarca, tenint en compte que aquesta via enllaça amb altres itineraris que ja tenen un alt interés i que atrauen un gran nombre d'habitants, com són la Ruta dels Monestirs o el Camí de Santiago de Llevant.

El projecte planteja, inicialment, la recuperació del tram que correspon al traçat de l'antiga via comprés entre la Barraca d'Aigües Vives i el baixador situat al Portitxol, al terme municipal de Benifairó de la Valldigna. A través d'un conveni, la recuperació del trajecte anirà a càrrec del Ministeri mentre que la Mancomunitat, d'acord amb els ajuntaments, serà l'entitat encarregada del manteniment de la via. Es tracta d'un projecte que compta amb un important suport de la ciutadania, tal com acrediten les més de 2.500 signatures que l'organització "la Ribera amb bici" va recollir per reivindicar la recuperació de la via, i que la mateixa Mancomunitat es va encarregar de traslladar al Ministeri.